ΣΥΝΤΟΝΙΣΤΙΚΗ ΕΠΙΤΡΟΠΗ

ΔΙΚΗΓΟΡΙΚΩΝ ΣΥΛΛΟΓΩΝ ΕΛΛΑΔΟΣ Αθήνα, 6.8.2018

Η Συντονιστική Επιτροπή των Προέδρων των Δικηγορικών Συλλόγων Ελλάδος με αφορμή τις πρόσφατες πυρκαγιές στην Αττική, εξέδωσε την ακόλουθη ανακοίνωση :

1. Εκφράζει τη βαθιά οδύνη της για τον θάνατο των συμπολιτών μας και τα ειλικρινή της συλλυπητήρια στις οικογένειες των θυμάτων.
2. Οι Δικηγορικοί Σύλλογοι έχουν ήδη λάβει έμπρακτα πρωτοβουλίες για την στήριξη και την ανακούφιση των πληγέντων και θα συνεχίσουν να καταβάλλουν κάθε δυνατή προσπάθεια στην κατεύθυνση αυτή.
3. Η ελληνική δικαιοσύνη οφείλει άμεσα και ενδελεχώς να διερευνήσει τις συνθήκες που οδήγησαν στην τραγωδία, με την ιδιαίτερη σοβαρότητα που επιβάλλει η εκατόμβη των θυμάτων και η τεράστια έκταση των καταστροφών. Η έρευνα για τα αίτια και για την απόδοση ευθυνών πρέπει να προχωρήσει γρήγορα και σε βάθος. Δεν πρέπει να μείνουν αναπάντητα ερωτήματα. Οι ευθύνες, όσο ψηλά κι αν ανήκουν, πρέπει να αποδοθούν. Είτε για πράξεις είτε για παραλείψεις. Για μια τέτοια τραγωδία κάποιοι είναι υπεύθυνοι. Την αναζήτησή τους οφείλουμε ως ελάχιστη ένδειξη τιμής προς τους νεκρούς και τις οικογένειές τους, κυρίως όμως ως χρέος προς την εθνική μας συνείδηση αλλά και τις νεότερες γενιές, οι οποίες δεν επιτρέπεται να ξαναζήσουν ανάλογα φαινόμενα καταστροφής.

Η χώρα δεν μπορεί να πνίγεται να καίγεται διαρκώς και να κρύβεται σε διαχρονικά σφάλματα και αδυναμίες. Απαιτείται μια εθνική, λαϊκή αναγέννηση.